Mboweni maak reeks radikale uitsprake tydens vergaderingFoto: Maroela Media Tito Mboweni, minister van finansies, het Dinsdag verskeie uitsprake gelewer wat skynbaar teenstrydig is met sy party se ideologieë of besluite wat die ANC vantevore geneem het. Maroela Media het Dinsdag berig oor Mboweni se uitspraak dat hy nie die gebruik van raskwotas as kriterium vir die toekenning van finansiële hulp aan kleinsakeondernemings tydens afsondering steun nie. Tydens dieselfde virtuele samesprekings van die parlementêre komitee vir finansies Dinsdag het hy ook gesê hy is nie ten gunste daarvan om enige verdere belastingbetalersgeld aan disfunksionele staatsbeheerde ondernemings te bestee nie. Hoewel hy die wapenvervaardiger Denel by name daarvan uitgesluit het weens Denel se potensiaal vir buitelandse valuta, het hy die SAL spesifiek ingesluit as ŉ onderneming wat dalk maar moet groet. In daardie verband doen die minister van openbare ondernemings, Pravin Gordhan, vandag ŉ belangrike aankondiging, maar Mboweni het laat glip dat Switserland se optrede toe Swissair ten gronde gegaan het, straks as voorbeeld sal dien. Dié lugredery word deur die openbare én privaat sektor besit. Die adjunkminister van finansies, dr. David Masondo, het gesê dit is sy mening “soos wat ek dit binne die ANC uitgespreek het”, dat die Reserwebank onafhanklik van die staat moet bly. Dit trek nog ŉ streep deur ŉ resolusie van die ANC se Nasrec-konferensie. Ook hier het Mboweni laat blyk dat hy met Masondo saamstem. Die onderleier en finansiële ghoeroe van die EFF, Floyd Shivambu, het in ŉ belangwekkende wending gekies om nie in ŉ ideologiese straatgeveg oor die Reserwebank met Mboweni en Masondo betrokke te raak nie. Vierdens het Mboweni gesê hy het ŉ voorkeur dat die stand van algehele afsondering so gou moontlik opgehef moet word weens die invloed daarvan op die ekonomie. Hy het toegegee dat die mediese uitwerking daarvan ook dopgehou en verreken moet word, maar sy voorkeur nietemin uitgespreek. Shivambu het tydens die vergadering aangedui dat die ANC besig is om die staat van inperking se ekonomiese gevolge as sondebok vir hul deurlopende swak bestuur te probeer gebruik, en dat die EFF die party nie daarmee gaan laat wegkom nie.